РЕЗЮМЕ

**Връзка между сеизмичността на Южно Шетландските острови и активността на ледниците в района на БАБ**

Големите ледени маси в Арктика, Антарктика и във високите планини изглеждат като реки, които са замръзнали и неподвижни. В действителност под действието на гравитацията те се преместват бавно надолу по склона. Това движение е почти невидимо за хората, но с помощта на измервания с научна апаратура, може да се покаже, че ледниците се движат и то доста бързо. Движението им не е равномерно във времето, защото освен от гравитацията зависи и от много и различни фактори. Някои от тези фактори са количеството на изтичащата от ледника вода, климата в района, преминаващи през ледника сеизмични вълни и др. Именно влиянието на тези фактори върху активността и скоростта на преместване на ледниците в района Българската антарктическа база и в частност ледник Балкан са обект на изследване в настоящия проект.